Τυρναβίτικο μπουρανί
Στο αποκορύφωμα των καρναβαλικών εκδηλώσεων στον Τύρναβο, μαγειρεύουν το «μπουρανί», μια πηχτή σπανακόσουπα που συμβολίζει, την αρχή της άνοιξης και τη γονιμότητα.
300 γρ. λάπαθα, πλυμένα και ψιλοκομμένα, 100 γρ. σπανάκι (τα μικρά και τρυφερά φύλλα, ολόκληρα), 100 γρ. σέσκουλα, πλυμένα και ψιλοκομμένα, οι τρυφερές κορυφές από 1 μάτσο τσουκνίδες (τις καθαρίζουμε πολύ προσεκτικά, με γάντια, για να μην ερεθίσουν τα χέρια μας· αν δεν βρούμε σε λαϊκές αγορές, διπλασιάζουμε την ποσότητα των μυρωνιών), 1 μάτσο μυρώνια, ψιλοκομμένα, 1 μάτσο καυκαλήθρες, ψιλοκομμένες, 1 μάτσο άνηθος, ψιλοκομμένος (χωρίς τα χοντρά κοτσάνια), 1 μάτσο φρέσκα κρεμμυδάκια, ψιλοκομμένα, 4 κουτ. σούπας αλεύρι για όλες τις χρήσεις, 30-40 ml χυμός λεμονιού, 200 ml ελαιόλαδο, αλάτι, φρεσκοτριμμένο πιπέρι, 4 κουτ. σούπας γιαούρτι, κατά προτίμηση πρόβειο
Σε μια φαρδιά κατσαρόλα ζεσταίνουμε σε μέτρια φωτιά τη μισή ποσότητα ελαιολάδου και σοτάρουμε τα φρέσκα κρεμμυδάκια για 2-3 λεπτά, μέχρι να μαλακώσουν ελαφρώς. Προσθέτουμε τα υπόλοιπα μυρωδικά και τα χόρτα, ανακατεύουμε για περίπου 1 λεπτό να λαδωθούν καλά και ρίχνουμε 250 ml νερό και αλατοπίπερο. Χαμηλώνουμε τη φωτιά και σιγομαγειρεύουμε για 30-35 λεπτά, μέχρι να μαλακώσουν καλά όλα τα χορταρικά και να βγάλουν τα υγρά τους. Πασπαλίζουμε με το αλεύρι και ανακατεύουμε απαλά με ξύλινη κουτάλα για 3-4 λεπτά, ώστε να αναμειχθεί καλά και να μη σβολιάσει.Αποσύρουμε από τη φωτιά, περιχύνουμε με το υπόλοιπο ελαιόλαδο και τον χυμό λεμονιού, ανακατεύουμε και μοιράζουμε στα πιάτα. Βάζουμε σε κάθε πιάτο από μία κουταλιά γιαούρτι και σερβίρουμε.
Γιαούρτι,Σπανάκι,Χόρτα , Μυρωδικά